google/wiki40b huggingface dataset:
เนื้อคู่อยากรู้ว่าใคร

เรื่องย่อ

เรื่องราวระหว่าง 6 เดือนผ่านมา หลังเหตุการณ์ระทึกขวัญ โจ (ซันนี่ สุวรรณเมธานนท์) ถูกยิงจนกลายเป็นเจ้าชายนิทรา นอนอยู่บนเตียงโดยมีเพียงเครื่องช่วยหายใจเท่านั้น ทำเอา ขวัญใจ (พอลล่า เทเลอร์) รู้สึกผิดกับเหตุการณ์ที่เกิดขึ้นเป็นอย่างมาก แม้จะคอยดูแลไม่ห่าง แต่ก็หมดหวังที่โจจะฟื้นขึ้นมา บรรดาเพื่อนๆ ไม่ว่าจะเป็น ธิดา (โอปอล์-ปาณิสรา พิมพ์ปรุ), คุณวี (โบ-ธนากร ชินกูล) และคู่แฝด ต่อ-ต้นข้าว (เอก มณีประเสิร์ฐสิทธิ์-เอ๋ มณีประเสิร์ฐสิทธิ์) ต่างแวะเวียนมาดูแลประคบประหงมคนป่วยอย่างใกล้ชิด เมื่ออาการดีขึ้นโจถูกจับนั่งรถเข็น แล้วเพื่อนๆก็พาโจไปตามที่ต่างๆ เพื่อให้โจได้อยู่ใกล้ชิดกับทุกคน ทั้งๆที่โจยังคงหลับอยู่อย่างนั้น ไม่สามารถรับรู้เรื่องราวใดๆทั้งสิ้น ตั้งแต่เกิดเรื่องที่โจถูกยิง แต่ละคนก็ไปเจอเหตุการณ์ที่แตกต่างกันออกไป ล้วนมีมรสุมชีวิตที่ซัดเข้ามาคนละแบบ แต่ไม่ว่าอะไรจะเกิดขึ้นทุกคนก็ยังห่วงใยและรักโจไม่ยอมเปลี่ยนแปลง

คำกล่าวจากผู้กำกับและนักแสดง

เรียกร้องกันเข้ามาหนาหูว่าอยากเห็น ซิตคอมอารมณ์ดี “เนื้อคู่ประตูถัดไป” กลับมาโลดแล่นในจอทีวีอีกครั้ง เพื่อเป็นการมอบของขวัญวันปีใหม่ให้กับแฟนๆที่ติดตามกันมาอย่างเหนียวแน่นหนึบ ล่าสุด ค่ายจีทีเอช ร่วมกับ อควา มีเดีย 360 ในเครือบริษัทอควาคอร์เปอเรชั่น จำกัด ขอเอาใจผู้ชมด้วยการส่งตรงความสนุกสุดหรรษาเวอร์ชันล่าสุด ภายใต้ชื่อใหม่ “เนื้อคู่อยากรู้ว่าใคร” เรื่องราววุ่นๆของชาวคอนโดสวัสดีทวีสุข ที่พร้อมมาสร้างความอลเวงครื้นเครงกันแบบยกกำลังสอง กำกับโดยผู้กำกับเจ้าเก่า มุก-ปิยะกานต์ บุตรประเสริฐ โดยประเดิมออกอากาศครั้งแรก วันจันทร์ที่ 4 มกราคม พ.ศ. 2553 เวลา 22.25 -23.20 น. ทางททบ.5
เบื้องหลังการถ่ายทำเต็มไปด้วยความคึกคัก เพราะเป็นการกลับมาร่วมงานกันอีกครั้งของนักแสดงและทีมงานที่ห่างหายกันไปนาน แต่ละคนเลยต้องทำการรื้อฟื้นวิชากันยกใหญ่ เพื่อสวมวิญญาณตัวละครที่คุ้นเคย พอเริ่มเข้าที่ทุกอย่างก็เริ่มมัน เพราะแต่ละคนต่างก็คิดถึงตัวละครที่เคยเล่น ซึ่งคนที่เห่อที่สุด หนีไม่พ้น พอลล่า ที่พูดไปทั่วกองถ่ายว่า “ขวัญใจกลับมาแล้ว...” ส่วนคนที่ดูสบายใจลั้นลาที่สุดคือ ซันนี่ ที่ออกกองวันแรกยังไม่ต้องโชว์ลีลาการแค่นอนหลับตาอยู่บนเตียงเฉยๆ แต่พอผู้กำกับสั่งให้เอาอุปกรณ์การแพทย์แบบครบครัน เพื่อสร้างบรรยากาศให้ดูสมจริง แถมยังต้องใส่เครื่องช่วยหายใจ ที่ต้องเล่นเป็นคนป่วยจริงๆ แถมยังต้องทนสภาพกลายร่างเป็นคนพิการที่ต้องนั่งรถเข็นตลอดเวลา เลยโดนเพื่อนๆแกล้งสารพัด เรียกว่าทีมงานต้องยกนิ้วให้ ซันนี่ ถึงความพยายามเกินร้อย

เนื้อคู่ฯอยากดูเรื่อยๆ ไปจนแก่

เนื้อคู่ฯอยากดูเรื่อยๆ คือละครชุด 3 ตอนสุดท้ายที่ไม่ได้ออกอากาศเนื่องจากการถูกถอดออกจากผังอย่างกะทันหัน โดยได้นำออกมาฉายอีกครั้งโรงภาพยนตร์เมเจอร์รัชโยธินเมื่อวันที่ 8 กุมภาพันธ์ พ.ศ. 2554 และในที่สุดก็ได้ออกเป็นชุด ซีดีออกมาจำหน่าย โดยประกอบไปด้วย 3 ตอนสุดท้ายที่ไม่ได้ออกอากาศได้แก่ตอน ข่มใจเอาไว้คิดถึงหน้าพ่อแม่ของเธอไว้ , ยื้อ... ก็เหมือนเราจะยิ่งเหนื่อย และ จากวันนี้จะมีเรา เราและนาย
ซึ่งสามตอนท้ายสุดนี้ ไม่ได้ออกอากาศทางสถานีโทรทัศน์กองทัพบกช่อง 5 เนื่องจากถูกยกเลิกออกจากผังรายการแบบกะทันหัน จึงมีการเปิดฉายรอบพิเศษ ณ โรงภาพยนตร์เมเจอร์รัชโยธินเมื่อวันที่ 8 กุมภาพันธ์ พ.ศ. 2554 ในชื่อโปรเจกต์ เนื้อคู่ฯอยากดูเรื่อยๆ ไปจนแก่ และทำออกมาเป็น DVD 3 ตอนสุดท้าย
คลอโรฟิลล์

คลอโรฟิลล์ (อังกฤษ: chlorophyll) เป็นสารประกอบที่พบได้ในส่วนที่มีสีเขียวของพืช โดยพบมากที่ใบของพืชนอกจากนี้ยังพบได้ที่แบคทีเรียที่สามารถสังเคราะห์ด้วยแสงได้ และยังพบได้ในสาหร่ายเกือบทุกชนิด นอกจากนี้คลอโรฟิลล์ทำหน้าที่เป็นโมเลกุลรับพลังงานจากแสง และนำพลังงานดังกล่าวไปใช้ในการสร้างพลังงานเคมีโดยกระบวนการสังเคราะห์ด้วยแสง เพื่อสร้างสารอินทรีย์ เช่น น้ำตาล และนำไปใช้เพื่อการดำรงชีวิต  คลอโรฟิลล์ อยู่ในโครงสร้างที่เรียกว่า เยื่อหุ้มไทลาคอยล์ (thylakoid membrane) ซึ่งเป็นเยื่อหุ้มที่อยู่ภายใน คลอโรพลาสต์ (chloroplast)

การสังเคราะห์คลอโรฟิลล์

การสร้างคลอโรฟิลล์เริ่มจากการสร้าง tetrapyrrole ที่เป็นวง โดยใช้กรดอะมิโน 5-aminolevulinic acid (ALA)เป็นสารตั้งต้น ในแบคทีเรียสีม่วงบางชนิดสร้างกรดอะมิโนชนิดนี้ขึ้นมาจาก succinyl CoA และไกลซีน ในไซยาโนแบคทีเรีย และพืชชั้นสูงจะสร้าง ALA โดยใช้กลูตาเมตในรูป glutamyl-tRNA เป็นสารตัวกลางการสร้างคลอโรฟิลล์ในพืชเป็นวิถีที่ต้องมีการควบคุมอย่างมาก ในพืชมีดอกและพืชชั้นต่ำและสาหร่ายบางชนิดเช่นยูกลีนา การเปลี่ยนรูปของ protochlorophyllidae ไปเป็น chlorophyllide a เป็นขั้นตอนที่เมื่อมีแสง ในอีทิโอพลาสต์ของใบที่เจริญในที่มืด จะสะสม protochlorophyllidae ในระดับที่ต่ำมาก เมื่อใบพืชได้รับแสง protochlorophyllidae จะเปลี่ยนไปเป็น chlorophyllide a อย่างรวดเร็วจนหมด และสร้าง protochlorophyllidae ขึ้นมาใหม่ ใบที่ถูกแสงจึงกลายเป็นสีเขียว และถ้ามี protochlorophyllidae เหลืออยู่ การสังเคราะห์จะหยุดลง โดย protochlorophyllidae จะไปยับยั้งที่ปฏิกิริยาแรกคือยับยั้งการสร้าง ALA แต่ถ้าเพิ่ม ALA จากภายนอกเข้าไปจะเกิดการสังเคราะห์ protochlorophyllidae ขึ้นได้
การสลายตัวคลอโรฟิลล์อาจเกิดจากมลพิษได้โดยโพลีไซคลิกอะโรมาติกไฮโดรคาร์บอนทำให้คลอโรฟิลล์บีในพืชลดลง ส่วนสารมลพิษที่มีคลอรีนเป็นองค์ประกอบและสารกำจัดวัชพืชเช่นไกลโฟเสตทำให้คลอโรฟิลล์เอลดลง
เฉลิมไทยอวอร์ด ครั้งที่ 4

เฉลิมไทยอวอร์ด ครั้งที่ 4 เป็นกิจกรรมที่จัดโดยสมาชิกเว็บไซต์ พันทิปดอตคอม โต๊ะเฉลิมไทย เพื่อยกย่อง เชิดชู ผลงานดีเด่น ทางด้านภาพยนตร์ ตลอดปี พ.ศ. 2549 ซึ่งได้มีการประกาศผลรางวัล ผ่านหน้ากระทู้เฉลิมไทย ไปในวันที่ 25 กุมภาพันธ์ พ.ศ. 2550
ปีนี้ เป็นปีแรก ที่ เฉลิมไทยอวอร์ด เป็นการมอบรางวัลผลงานทางด้านภาพยนตร์เท่านั้น ซึ่งก็เป็นผลมาจาก การแยกตัวของหัวข้อกระทู้เกี่ยวกับดนตรี ออกจากโต๊ะ "เฉลิมไทย" ไปยังโต๊ะ "เฉลิมกรุง" ซึ่งจัดตั้งขึ้นมาใหม่ การเปลี่ยนแปลงครั้งนี้จึง เปิดช่องว่างให้ เฉลิมไทยอวอร์ด สามารถยกย่อง ภาพยนตร์ และบุคคลต่าง ๆ ที่มีผลงาน ดีเด่นด้านภาพยนตร์รอบปี ได้มากสาขาขึ้น
นอกจากนี้ ยังมีการเพิ่มสาขาขึ้นมาใหม่อีกหนึ่งสาขา นั่นคือ สาขาภาพยนตร์ยอดเยี่ยมประเภท ฉายแบบจำกัดโรง (Outstanding Limitedly Released Films) สำหรับภาพยนตร์ดีเด่นในรอบปี ที่เข้าฉายในประเทศไทย แต่ฉายในวงจำกัดเฉพาะโรงภาพยนตร์บางแห่งในกรุงเทพมหานคร อีกด้วย
พระเทพสิทธิมุนี (บุญสิน อุตฺตมชาโต)

ประวัติ

พระเทพสิทธิมุนี นามเดิม บุญสิน นามสกุล ขุนอุดม เกิดวันอาทิตย์ ที่ 29 เมษายน 2494 ตรงกับแรม 8 ค่ำ เดือน 5 ปีเถาะ ณ บ้านเลขที่ 41 หมู่ที่ 3 ตำบลหงษ์เจริญ อำเภอท่าแซะ จังหวัดชุมพร บิดาชื่อ สาย มารดาชื่อ นิจ บรรพชาเมื่อวันที่ 18 เดือนเมษายน พ.ศ. 2508 ณ วัดหงษ์ปิยาราม ตำบลหงษ์เจริย อำเภอท่าแซะ จังหวัดชุมพร มีพระครูสุพรตประสาธน์ วัดเขาแก้ว จังหวัดชุมพร เป็นพระอุปัชฌาย์ อุปสมบทเมื่อวันที่ 16 เมษายน 2517 ณ วัดดุสิดารามวรวิหาร แขวงอรุณอมรินทร์ เขตบางกอกน้อย กรุงเทพมหานคร มีพระธรรมญาณมุนี (วรรณ มนุญฺโญ) ขณะยังเป็นพระวิสุทธิโสภณ วัดดุสิดารามวรวิหาร เป็นพระอุปัชฌาย์
คู่ฟัด อัดเต็มสปีด

เนื้อเรื่อง

จากภาพยนตร์ไตรภาคชื่อดังสู่ซีรี่ส์จอแก้ว ซึ่งมีเนื้อเรื่องกล่วถึงเรื่องราวของความแตกต่างอย่างสุดขั้วของสองเจ้าหน้าที่ตำรวจที่ต้องมาทำงานร่วมกัน คนหนึ่งเป็นตำรวจฮ่องกง ชอบทำทุกอย่างตามตำราที่สุดต้องมาร่วมมือกับตำรวจชาวอเมริกัน แห่งสำนักงานตำรวจ LA แต่ทั้งสองกลับซี้กันจนกลายเป็นคู่หูคู่ฮาได้อย่างไม่น่าเชื่อ
สโมสรฟุตบอลลิเวอร์พูลในฤดูกาล 2014–15

เงินที่จ่าย

ฤดูร้อน:  117,000,000 ปอนด์
ฤดูหนาว:  0 ปอนด์
รวม:  117,000,000 ปอนด์

เงินที่ได้รับ

ฤดูร้อน:  83,000,000 ปอนด์
ฤดูหนาว:  5,700,000 ปอนด์
รวม:  83,000,000 ปอนด์

รายรับ-รายจ่าย

ฤดูร้อน:  33,550,000 ปอนด์
ฤดูหนาว:  5,700,000 ปอนด์
รวม:  28,300,000 ปอนด์
ชนะศึก นิชานนท์

ประวัติ

รองศาสตราจารย์ ดร. ชนะศึก นิชานนท์  เกิดเมื่อวันพฤหัสบดีที่ 6 เดือนธันวาคม พ.ศ. 2522 ตำแหน่งรองศาสตราจารย์ สาขาการศึกษา อนุสาขาการวิจัยทางการศึกษา มีความถนัดและความสนใจทางวิชาการในด้าน การวัดและประเมินผลทางการศึกษา การบริหารงานวิจัยและนวัตกรรมและระเบียบวิธีวิจัยทางการศึกษา  ปัจจุบันดำรงตำแหน่งบริหาร รองอธิการบดีฝ่ายวิจัยและพัฒนาการศึกษา มหาวิทยาลัยสวนดุสิต งานอดิเรกและความสนใจพิเศษ ชอบศึกษาด้านประวัติศาสตร์และสะสมของโบราณอันทรงคุณค่า

การทำงาน

-   รองอธิการบดีฝ่ายวิจัยและพัฒนาการศึกษา มหาวิทยาลัยสวนดุสิต
-   ประธานคณะกรรมการบริหารหน่วยจัดการทรัพย์สินทางปัญญาและถ่ายทอดเทคโนโลยี มหาวิทยาลัยสวนดุสิต
-   ประธานคณะกรรมการบริหารหน่วยบ่มเพาะวิสาหกิจ มหาวิทยาลัยสวนดุสิต
-   ประธานคณะกรรมการจริยธรรมการวิจัยในมนุษย์ มหาวิทยาลัยสวนดุสิต
-   ประธานคณะกรรมการจรรยาบรรณการใช้สัตว์เพื่องานทางวิทยาศาสตร์ มหาวิทยาลัยสวนดุสิต
-   คณะกรรมการการวิจัยของสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.)
-   คณะกรรมการบริหารสมาคมเครือข่ายพัฒนาวิชาชีพอาจารย์และองค์กรระดับอุดมศึกษาแห่งประเทศไทย (ควอท.)
-   หัวหน้ากองบรรณาธิการ วารสารวิจัย มสด สาขามนุษยศาสตร์และสังคมศาสตร์
-   Editor in chief journal of Multidisciplinary in Social Science
-   Editor in chief Asean Journal of Education
-   SEAAIR Executive Committee (SEC)
-   กองบรรณาธิการวารสารรามคำแหง ฉบับคณะศึกษาศาสตร์ (มนุษยศาสตร์และสังคมศาสตร์)
-   กองบรรณาธิการ ประจำวารสารบัณฑิตศึกษา มหาวิทยาลัยราชภัฏวไลยอลงกรณ์ ในพระบรมราชูปถัมภ์  เป็นต้น

รางวัล

-   รางวัลศิษย์เก่าเกียรติยศ ประจำปี 2560 คณะครุศาสตร์ จุฬาลงกรณ์มหาวิทยาลัย
-   รางวัลพระราชทานนักวิจัยดีเด่น สาขาการศึกษา ประจำปี 2559 งานประชุมวิชาการและนำเสนอผลงานระดับชาติและนานาชาติ “ราชภัฏวิจัย ครั้งที่ 4”
-   รางวัลข้าราชการพลเรือนดีเด่น ประจำปีพุทธศักราช 2556
-   รางวัลวิทยานิพนธ์แห่งชาติทางครุศาสตร์/ศึกษาศาสตร์ ประจำปี 2554 สภาคณบดีคณะครุศาสตร์/ศึกษาศาสตร์แห่งประเทศไทย เป็นต้น
สัญกรณ์บรา-เค็ท

สมบัติ

สัญกรณ์บรา-เค็ทถูกคิดค้นมาเพื่อความสะดวกในการแสดง state function หรือ state vector สามารถหาสมบัติบางประการ โดยกำหนดให้
c₁ และ c₂ แทน จำนวนเชิงซ้อนใด ๆ
c∗ แทน สังยุคของจำนวนเชิงซ้อน c
A แทน B แทน ตัวดำเนินการเชิงเส้นใด ๆ

ตัวดำเนินการเชิงเส้นที่กระทำต่อเค็ท

ตัวดำเนินการเชิงเส้น (linear operators) ที่กระทำต่อเค็ทและได้ผลเป็น เค็ท เราจะสามารถกล่าวได้ว่าตัวดำเนินการนั้นเป็น “เชิงเส้น” ได้ เมื่อตัวดำเนินการนั้นมีสมบัติที่แน่นอน กล่าวอีกนัยหนึ่งได้ว่า ถ้าให้  เป็นตัวดำเนินการเชิงเส้นและ  เป็นสถานะทางควอนตัมที่เรียกว่าเค็ท จะได้ว่า เมื่อ  กระทำต่อ  จะทำให้ได้  เป็นสถานะใหม่ขึ้นมา
ตัวดำเนินการเชิงเส้นถูกใช้อย่างมากในวิชากลศาสตร์ควอนตัม ใน Hilbert space ที่มีจำนวน  มิติ สถานะ  สามารถเขียนในรูปของคอลัมน์เวกเตอร์  มิติ ส่วนตัวดำเนินการ  จะอยู่ในรูปเมริกซ์  มิติ โดยที่  สามารถคำนวณด้วยวิธีการคูณแบบเมทริกซ์
อิลิมิเนชั่น แชมเบอร์ (2014)

เบื้องหลัง

ในรอว์ (27 มกราคม 2014) จอห์น ซีนา ได้จับคู่กับ แดเนียล ไบรอัน และ เชมัส เจอกับ เดอะชีลด์ โดยทีมที่ชนะได้สิทธิ์เข้าร่วมแมตช์ อิลิมิเนชั่น แชมเบอร์ เพื่อชิงแชมป์ WWE World Heavyweight Championship กับ แรนดี ออร์ตัน เจ้าของตำแหน่ง สุดท้ายแมตช์จบลงโดยไม่มีผลการตัดสิน เพราะ เดอะไวแอ็ตต์แฟมิลี มาก่อกวนการปล้ำ หลังแมตช์ทีมซีนาช่วยกันไล่อัดพวกไวแอ็ตต์ จนต้องหนีไป แล้วโฆษกก็ประกาศว่าทีมของซีนา เป็นฝ่ายชนะฟาวล์ ได้สิทธิ์เข้าร่วมแมตช์ อิลิมิเนชั่น แชมเบอร์ ในสแมคดาวน์ (31 มกราคม 2014) ซีซาโร ได้เอาชนะ ดอล์ฟ ซิกก์เลอร์ และได้สิทธิ์เข้าร่วมแมตช์ อิลิมิเนชั่น แชมเบอร์ เช่นเดียวกับ คริสเตียน ที่เอาชนะ แจ็ก สแวกเกอร์ และได้สิทธิ์เข้าร่วมแมตช์ อิลิมิเนชั่น แชมเบอร์
Love Complex คอนโดวุ่น จุ้นรัก

เรื่องย่อ

เรื่องราวความสัมพันธ์ที่พัวพันกันอลหม่านของคนในบ้าน love complex บ้านพักใจกลางเมืองใหญ่ ที่มีคอนเซปต์ไม่เหมือนใคร ให้ผู้เช่าอาศัยแต่ละห้อง ต้องมาอยู่ด้วยกัน มีปฏิสัมพันธ์ดั่งคนในครอบครัว แต่ความสัมพันธ์ของลูกบ้านแต่ละคนกลับมีแตกต่างหลากหลายรูปแบบ ทั้งแอบรักกัน แอบเกลียด และคลั่งอย่างไม่มีแอบก็มี ความสัมพันธ์อันยุ่งเหยิงทั้งหลายนี้จะจบลงอย่างไร ใครจะลงเอยกับใคร ความลับจะแตกหรือไม่ ติดตามได้ใน Love complex
มิราเคิล (ช่องโทรทัศน์)

ประวัติ มิราเคิล

มิราเคิล แชนแนล (Miracle Channel) เป็น 1 ใน 3 ช่องรายการจาก กันตนา เริ่มออกอากาศวันแรกคือ วันที่ 1 สิงหาคม 2552 ซึ่งเริ่มแรก ออกอากาศทางไลฟ์ ทีวี ทางเคเบิลทีวีไทยทั่วประเทศ โดยได้นำเทปรายการต่างๆ ของกันตนา ที่มีเรื่องราวความมหัศจรรย์ ลึกลับ แปลกประหลาด ซึ่งเคยออกอากาศทางโทรทัศน์มาแล้วครั้งหนึ่งมาฉายซ้ำ
ต่อมาวันที่ 1 มีนาคม 2553 ได้มีการปรับผังรายการใหม่ โดยเพิ่มรายการใหม่ที่เสนอเฉพาะทางช่องมิราเคิล และเทปรายการเก่าจากช่องอื่นอีกหลายรายการด้วย นอกจากนั้นในวันที่ 21 มีนาคม 2553 ทางช่องรายการมิราเคิล ได้เริ่มออกอากาศทางจานดาวเทียม C-Band คลื่นความถี่ของไลฟ์ทีวี 3480 H 26666 เพื่อขยายฐานสู่ผู้ชม
จนถึงวันที่ 1 กรกฎาคม 2553 ทางมิราเคิล ได้เริ่มทดลองออกอากาศทางจานดาวเทียม C-Band คลื่นความถี่ของ อสมท 3520 H 20000 (ความถี่ใหม่ 3520 H 28125 ตั้งแต่มกราคม 2554) อีกช่องทางหนึ่ง เพื่อรับชมช่องมิราเคิล โดยมีผังรายการเหมือนกัน
1 สิงหาคม 2553 ช่องมิราเคิล ออกอากาศด้วยความถี่ ของ อสมท 3520 H 20000 โดยเริ่มอย่างเป็นทางการตั้งแต่วันที่ 1 สิงหาคม 2553 พร้อมกับการปรับผังรายการใหม่ ซึ่งรายการเดิมยังคงดำเนินการออกอากาศต่อไปโดยไม่ยุติ ขณะที่ช่องมิราเคิลในไลฟ์ทีวี ได้เปลี่ยนสถานีช่องใหม่เป็น มิติ 4
ต่อมาเมื่อวันที่ 1 กุมภาพันธ์ 2554 ช่องมิราเคิล แชนแนล เพิ่มช่องทางใหม่ โดยการรับสัญญาณดาวเทียม KU-BAND โดยจานเหลือง ดีทีวี ช่อง 17 หรือ ความถี่ 12313 H 30000 เมื่อ 1 กุมภาพันธ์ ที่ผ่านมา
และเพื่อตอกย้ำให้กับผู้ชมที่มีด้วยกันตลอดมา ทางช่องมิราเคิล ขอต้อนรับอีก 2 ล้านครอบครัว ที่ในคืนวันที่ 1 ตุลาคม 2555 เวลา 24.00 น. ท่านสามารถรับชมช่องมิราเคิล ผ่านช่องทางใหม่ คือทางทรูวิชั่นส์ ระบบกล่อง HD ช่อง 368 และ SD ช่อง 59 ดูฟรีทุกแพ็กเกจในการรับชม เพื่อเป้าหมายสู่ช่องลี้ลับเบอร์หนึ่ง ทุกช่องทางทั่วประเทศ
ปัจจุบันมิราเคิลได้ยุติการแพร่ภาพออกอากากาศทุกช่องทาง นับตั้งแต่วันที่ 1 มีนาคม 2561 เป็นต้นไป
เสนีย์ แก้วนาม

ผลงานในระดับอาชีพ

เดือนกรกฎาคม พ.ศ. 2556 ในการแข่งขันไทยพรีเมียร์ลีก เสนีย์เป็นหนึ่งในผู้ทำประตูให้แก่สโมสรฟุตบอลราชบุรี มิตรผล เมื่อครั้งที่พบกับสโมสรฟุตบอลชลบุรี ที่สนามกีฬากลางจังหวัดราชบุรี โดยทีมของเขาเป็นฝ่ายชนะที่ 1 ประตูต่อ 0
ส่วนในเดือนกุมภาพันธ์ พ.ศ. 2559 ในการแข่งขันไทยพรีเมียร์ลีก เขาเป็นหนึ่งในผู้ทำประตูให้แก่สโมสรฟุตบอลแบงค็อก ยูไนเต็ด เมื่อครั้งที่พบกับสโมสรฟุตบอลจังหวัดอ่างทอง ที่สนามกีฬากลางจังหวัดอ่างทอง และทีมของเขาเป็นฝ่ายชนะที่ 2 ประตูต่อ 0
พระเจ้าจันทรคุปตเมารยะ

ภูมิหลังและพระราชประวัติ

ชาติกำเนิดของพระเจ้าจันทรคุปต์ยังไม่แน่ชัดมากนัก ในตำนานพระพุทธศาสนากล่าวว่าพระองค์มีเชื้อสายเป็นกษัตริย์ที่กำพร้าตั้งแต่ทรงพระเยาว์ และได้รับการอุปการะเลี้ยงดูจากครอบครัวเกษตรกร บ้างกล่าวว่าเป็นสามัญชน บุตรของผู้นำหมู่บ้าน นามสกุล “เมารยะ” สันนิษฐานว่ามาจากคำว่า Mora ในภาษาสันสกฤต แปลว่า “นกยูง”

การสร้างจักรวรรดิและปราบดาภิเษก

จากตำรามหาวรรศะ กล่าวว่า พระเจ้าจันทรคุปต์ร่ำเรียนและฝึกฝนวิชาจากพราหมณาจารย์จาณักยะ และเริ่มสร้างจักรวรรดิโดยเริ่มตั้งต้นที่เมืองตักศิลา ในช่วง 324 ปีก่อนคริสต์ศักราช พระเจ้าอเล็กซานเดอร์มหาราชที่ทำสงครามขยายอาณาเขตยึดช่วงภูมิภาคตะวันตกเฉียงเหนือ (เทือกเขาฮินดูกูฏ ในปัจจุบัน) ถอนกำลังทัพกลับกรีก และแต่งตั้งชาวกรีกมาเป็นเจ้าเมืองแทน จึงสบโอกาสให้พระเจ้าจันทรคุปต์เริ่มชิงดินแดนอินเดียกลับมา จากนั้นจึงทำการโค่นบัลลังก์พระเจ้ามหาปัทมนันทะและยึดเมืองปาฏลีบุตรในช่วง 332 ปีก่อนคริสต์ศักราช ต่อมาเมื่อพระเจ้าอเล็กซานเดอร์มหาราชเสด็จสวรรคต พระเจ้าจันทรคุปต์จึงเริ่มทำสงครามรวบรวมแผ่นดินอินเดีย จนกลายเป็นจักรวรรดิที่ยิ่งใหญ่ในเวลาต่อมา
ช่วง 312 ปีก่อนคริสต์ศักราช เซลลูคัส I นิเคเตอร์ เริ่มสร้างอาณาจักรของตัวเองโดยมีเมืองหลวงคือบาบิโลน และมีการทำสงครามยึดแผ่นดินช่วงฝั่งตะวันออกของเอเชีย (ปากีสถานในปัจจุบัน) ทำให้พระเจ้าจันทรคุปต์จำเป็นต้องทำสงครามชิงดินแดน ในการโจมตีครั้งแรก พระเจ้าจันทรคุปต์เป็นฝ่ายพ่ายแพ้ แต่ด้วยพระปรีชาสามารถ ประกอบกับคำแนะนำของพราหมณาจารย์จาณักยะ ทำให้คิดกลศึก “ป่าล้อมเมือง” จากการได้ยินคำสอนของยาย – หลานคู่หนึ่งขณะกินขนมร้อนๆ ซึ่งกลศึกนี้ทำให้พระเจ้าจันทรคุปต์ได้รับชัยชนะ อินเดียได้ดินแดน เช่น อราโชเซีย (กันดาหา ประเทศอัฟกานิสถาน) เกโดรเซีย (บาโลชิสถาน ประเทศปากีสถาน) และ ปาโรปมิศานต์ (กันดาระ ประเทศปากีสถาน) เป็นต้น มีการทำสงครามกันหลายครั้ง พระเจ้าจันทรคุปต์ก็สามารถขยายอาณาเขตออกไปมากขึ้นเรื่อยๆ ซึ่งผลจากสงครามนั้น ทำให้เซลลูคัส I นิเคเตอร์ หวาดกลัวในแสนยานุภาพของพระเจ้าจันทรคุปต์ จึงมีการทำสนธิสัญญาสงบศึก และส่งธิดามาอภิเษกพระเจ้ากับจันทรคุปต์ หากแต่ไม่มีทายาทสืบสันตติวงศ์ พระเจ้าจันทรคุปต์จึงอภิเษกกับพระนางทุรฮารา ชายาอีกพระองค์ ซึ่งพระนางคือพระราชมารดาของพระเจ้าพินทุสารนั่นเอง

เศรษฐกิจและศิลปวัฒนธรรม

มีการสันนิษฐานว่าในสมัยของพระเจ้าจันทรคุปต์ใช้ระบบการค้าแบบผูกขาด จากโบราณวัตถุต่างๆ พบว่ามีการเริ่มใช้ระบบชลประทาน การทำเหมืองแร่ มีสร้างถนนสำหรับสัญจรทางการค้าไปยังต่างแคว้น และการสร้างอนุสาวรีย์ แต่ก็ยังไม่มีหลักฐานชี้ชัดว่ามีความรุ่งเรื่องทางศิลปะมากน้อยเพียงใด รวมถึงเรื่องการรับอิทธิพลทางศิลปะจากกรีกและเอเชียตะวันตกนั้นจริงหรือไม่

บั้นปลายพระชนม์ชีพ

จากบันทึกของศาสนาเชน หลังจากสละราชบัลลังก์แก่พระเจ้าพินทุสาร ราชโอรสแล้ว พระเจ้าจันทรคุปต์ทรงออกผนวชและเสด็จสวรรคตในช่วง 297 ปีก่อนคริสต์ศักราช

การกล่าวถึงในยุคร่วมสมัย

“พระเจ้าจันทรคุปต์” ปรากฏในละครบังกลาเทศ ภาพยนตร์ และละครโทรทัศน์ เช่น
ละครโทรทัศน์ จันทรคุปตเมารยะ (2011) รับบทโดย รุจิราช พาวาร์ และ อาชิส ชาร์มา
ละครโทรทัศน์ จันทรคุปต์ ศึกรักชิงบัลลังก์ (2016) รับบทโดย ราจาต โทกัส
นอกจากนี้ ในปี พ.ศ. 2544 สำนักงานไปรษณีย์อินเดีย ยังเคยผลิตดวงตราไปรษณียากรพระบรมสาทิสลักษณ์พระเจ้าจันทรคุปต์อีกด้วย
ดอลบี

ดอลบีแลบอราทอรีส์ (อังกฤษ: Dolby Laboratories) เป็นชื่อบริษัททางด้านระบบเสียง

ประวัติ

ดอลบี ก่อตั้งขึ้นโดย เรย์ ดอลบี ที่ประเทศอังกฤษ ในปี ค.ศ. 1965 และย้ายไปที่สหรัฐอเมริกา ในปี ค.ศ. 1976 โดยได้คิดค้นผลิตภัณฑ์ระบบเสียงชนิดแรกคือ ดอลบี นอยซ์รีดักชัน เป็นระบบเสียงง่ายๆ
ต่อมาในปี ค.ศ. 1975 ดอลบีได้คิดค้น ดอลบี สเตอริโอ ซึ่งเป็นระบบที่จะใช้ในภาพยนตร์แทบทุกเรื่องก็ว่าได้ และโรงภาพยนตร์ แทบ 6,000 โรงทั่วโลกก็ใช้ระบบนี้ ภาพยนตร์เรื่องแรกที่ใช้ระบบดอลบี สเตอริโอ คือเรื่อง สตาร์ วอร์ส
ค.ศ. 1992 ดอลบีได้คิดค้น ดอลบี ดิจิตอล (สมัยนั้นเรียกว่า ดอลบี สเตอริโอดิจิตอล) ซึ่งภาพยนตร์เรื่องแรกที่ใช้ระบบนี้คือเรื่อง แบทแมน รีเทิร์นส์
เอิร์ลแห่งเวสเซ็กซ์

เอิร์ลแห่งเวสเซ็กซ์ (ปัจจุบัน)

ในปีพ.ศ. 2542 เจ้าชายเอ็ดเวิร์ด พระราชโอรสพระองค์เล็กในสมเด็จพระราชินีนาถเอลิซาเบธที่ 2 ได้เข้าพระราชพิธีเสกสมรสกับโซฟี เฮเลน ไรส์-โจนส์ ซึ่งตามธรรมเนียมแล้วพระมหากษัตริย์นั้นมักจะพระราชทานบรรดาศักดิ์ให้กับพระราชโอรสหรือพระราชธิดาในพระราชพิธีเสกสมรสอยู่เสมอ ซึ่งในช่วงนั้นได้มีผู้เชี่ยวชาญได้วิเคราะห์ว่ามีความเป็นไปได้สูงที่พระองค์จะได้รับบรรดาศักดิ์เป็นดยุกแห่งเคมบริดจ์ หรือดยุกแห่งซัสเซ็กซ์ แต่อย่างไรก็ตาม สำนักพระราชวังได้ประกาศว่าพระองค์จะได้รับพระราชทานบรรดาศักดิ์ต่อจากพระราชบิดา คือ ดยุกแห่งเอดินบะระห์ แต่ในระหว่างที่พระราชบิดานั้นยังทรงพระชนม์อยู่ จึงทำให้พระองค์เป็นเจ้าชายพระองค์แรกในประวัติศาสตร์อังกฤษที่ได้รับพระราชทานบรรดาศักดิ์ชั้นที่ต่ำกว่าดยุก โดยเป็น เอิร์ลแทน
เอิร์ลแห่งเวสเซ็กซ์พระองค์ปัจจุบันยังมีบรรดาศักดิ์รองเป็นไวเคานต์เซเวิร์น (อังกฤษ: Viscount Severn) โดยบรรดาศักดิ์นี้ได้ใช้โดยพระโอรสของพระองค์ คือ เจมส์ ไวเคานต์เซเวิร์น ประสูติเมื่อวันที่ 17 ธันวาคม พ.ศ. 2550 โดยพระโอรสของพระองค์ยังคงเป็นผู้ที่จะสืบทอดบรรดาศักดิ์เอิร์ลแห่งเวสเซ็กซ์พระองค์ต่อไปในอนาคตด้วย
พระยาเสนาะดุริยางค์ (แช่ม สุนทรวาทิน)

ประวัติ

พระยาเสนาะดุริยางค์เป็นบุตรคนโตของครูช้อย และนางไผ่ สุนทรวาทินได้ฝึกฝนวิชาดนตรีจากครูช้อยผู้เป็นบิดา จนมีความแตกฉาน ครูช้อยฯเป็นคนตาบอดตั้งแต่เด็ก แต่มีความสามารถในทางดนตรีในระดับบรมครู บ้านครูช้อยเกิดไฟไหม้ สมภารแสง พรหมโชติ วัดน้อยทองอยู่(มรณภาพปี 2455)ได้อุปการะครูช้อยฯและครอบครัวโดยให้สร้างบ้านหลังวัดน้อยทองอยู่ และสมภารแสงฯก็สนับสนุนดนตรีไทยของครูช้อยมาโดยตลอด ต่อมาเจ้าพระยาเทเวศน์วงศ์วิวัฒน์ (ม.ร.ว. หลาน กุญชร) ได้ขอตัวมาเป็นนักดนตรีในวงปี่พาทย์ของท่าน. ท่านเข้ารับราชการ เมื่อ พ.ศ. 2422 ในรัชสมัยพระบาทสมเด็จพระจุลจอมเกล้าเจ้าอยู่หัว ได้รับพระราชทานบรรดาศักดิ์เป็น “ขุนเสนาะดุริยางค์” ในปี พ.ศ. 2446 ตำแหน่งเจ้ากรมพิณพาทย์หลวงจึงโปรดให้เลื่อนเป็น “หลวงเสนาะดุริยางค์” ในปี พ.ศ. 2453 ในตำแหน่งเดิมจนถึงสมัยพระบาทสมเด็จพระมงกุฎเกล้าเจ้าอยู่หัว โปรดให้เลื่อนเป็น “พระเสนาะดุริยางค์” รับราชการในกรมมหรสพหลวง และได้รับพระราชทานเหรียญดุษฎีมาลา เข็มศิลปวิทยา ด้วยความซื่อสัตย์ และมีความจงรักภักดี ท่านจึงได้รับพระราชทานบรรดาศักดิ์เป็น “พระยาเสนาะดุริยางค์” ในปี พ.ศ. 2468
ในรัชกาลพระบาทสมเด็จพระมงกุฎเกล้าเจ้าอยู่หัว ท่านได้รับมอบหมายให้ควบคุมวงพิณพาทย์ของเจ้าพระยาธรรมาธิกรณาธิบดี (ม.ร.ว.ปุ้ม มาลากุล) เสนาบดีกระทรวงวัง วงพิณพาทย์วงนี้ นับได้ว่าเป็นการรวบรวมผู้มีฝีมือ ซึ่งต่อมาได้เป็นครูผู้ใหญ่ เป็นที่รู้จักนับถือโดยทั่วไป เช่น ครูเทียบ คงลายทอง ครูพริ้ง ดนตรีรส ครูสอน วงฆ้อง ครูมิ ทรัพย์เย็น ครูแสวง โสภา ครูผิว ใบไม้ ครูทรัพย์ นุตสถิตย์ ครูอรุณ กอนกุล ครูเชื้อ นักร้อง และครูทองสุข คำศิริ
สวัสดิ์ จำปาศรี

พันตำรวจเอกสวัสดิ์ จำปาศรี เกิดเมื่อวันที่ 14 มีนาคม พ.ศ. 2495 ที่ อ.ชุมพวง จ.นครราชสีมา โดยเป็นบุตรของพ่อซึ่งเป็นกำนัน ชื่อ นายทองคำ และแม่คือ นางกองศรี จำปาศรี
พ.ต.อ.สวัสดิ์ จบการศึกษาระดับปริญญาตรีจาก คณะนิติศาสตร์ มหาวิทยาลัยศรีปทุม ปริญญาโท บริหารธุรกิจ จากมหาวิทยาลัยเอเชียอาคเนย์ เริ่มรับราชการตำรวจ โดยเริ่มตั้งแต่เป็นลูกแถวและผู้บังคับหมู่ กองกำกับการสวัสดิภาพเด็กและเยาวชน และเป็นสารวัตรประจำแผนกสืบสวนสอบสวนในสถานีตำรวจแถบฝั่งธนบุรีหลายท้องที่นานถึง 25 ปี เช่น หนองค้างพลู, บางขุนเทียน เป็นต้น จนกระทั่งได้ลาออกจากราชการในปี พ.ศ. 2548 ในยศ พันตำรวจเอก (พ.ต.อ.) เพื่อออกมาเล่นการเมือง
โดยในการเลือกตั้งเมื่อปี พ.ศ. 2548 พ.ต.อ.สวัสดิ์ ได้ลงรับสมัคร ส.ส. ในสังกัดพรรคประชาธิปัตย์ ในเขตบางขุนเทียน โดยได้เป็นผู้สมัครของพรรคประชาธิปัตย์อย่างกะทันหัน เนื่องจากมีการเปลี่ยนแปลงตัวผู้สมัคร และ พ.ต.อ.สวัสดิ์ ก็ไม่ได้รับการเลือกตั้งในครั้งนั้น
จากนั้น พ.ต.อ.สวัสดิ์ จำปาศรี ก็ยังคงลงพื้นที่อย่างต่อเนื่อง ในการเลือกตั้งในปลายปี พ.ศ. 2550 พ.ต.อ.สวัสดิ์ ก็ยังคงสมัครในพื้นที่เดิมกับทางพรรคประชาธิปัตย์ แต่ไม่ได้รับการเลือกตั้ง
ชีวิตส่วนตัว สมรสแล้วกับ นางรัตนา จำปาศรี (นามสกุลเดิม สุวภาพ) มีบุตรสาว 2 คน
ปัจจุบัน พ.ต.อ.สวัสดิ์ มีทำหน้าที่ที่ปรึกษาผู้ว่าราชการกรุงเทพมหานคร ม.ร.ว.สุขุมพันธุ์ บริพัตร
ไฮโดรเจนซัลไฟด์

คุณสมบัติ

ไฮโดรเจนซัลไฟด์หนาแน่นกว่าอากาศเล็กน้อย ส่วนผสมระหว่าง H₂S กับอากาศสามารถระเบิดได้ เมื่อไฮโดรเจนซัลไฟด์เผาไหม้ในออกซิเจนจะให้เปลวไฟสีน้ำเงินและเกิดซัลเฟอร์ไดออกไซด์กับน้ำเป็นผลิตภัณฑ์ดังสมการ
2H₂S + 3O₂ → 2SO₂ + 2H₂O
โดยทั่วไปแล้วไฮโดรเจนซัลไฟด์มีฤทธิ์เป็นตัวรีดิวซ์ โดยเฉพาะเมื่ออยู่ในสภาวะเบส ซึ่งจะอยู่ในรูป SH⁻
ในอุณหภูมิสูง หรือเมื่อมีตัวเร่งปฏิกิริยาไฮโดรเจนซัลไฟด์สามารถทำปฏิกิริยากับซัลเฟอร์ไดออกไซด์เกิดเป็นกำมะถันและน้ำดังสมการ
2H₂S + SO₂ → 3S +  2H₂O
ปฏิกิริยาดังกล่าว ใช้ในกระบวนการเคลาส์ ซึ่งเป็นกระบวนการสำคัญสำหรับกำจัดไฮโดรเจนซัลไฟด์ในภาคอุตสากรรม
ไฮโดรเจนซัลไฟด์ละลายน่้ำได้เล็กน้อย และสาปมารถแสดงฤทธิ์เป็นกรดได้ (pKₐ = 6.9 ในสารละลาย 0.01-0.1M ที่ 18 °C) สารละลายของไฮโดรเจนซัลไฟด์ไม่มีสี แต่เมื่อถูกอากาศ จะถูกออกซิไดส์อย่างช้า ๆ เกิดความขุ่นจากกำมะถันซึ่งไม่ละลายน้ำ
ไฮโดรเจนซัลไฟด์ทำปฏิกิริยากับโลหะหลายชนิดเกิดเป็นเกลือซัลไฟด์ ซึ่งมักเป็นสีดำและไม่ละลายน้ำ ดังนั้นจึงมักใช้กระดาษชุบเลด(II)แอซิเตตในการทดสอบไฮโดรเจนซัลไฟด์ การนำโลหะซัลไฟด์ไปใส่กรดมักเกิดแก๊สไฮโดรเจนซัลไฟด์

การผลิต

ไฮโดรเจนซัลไฟด์ โดยทั่วไปแล้วผลิตโดยการแยกจากแก๊สธรรมชาติที่มี H₂S ปน นอกจากนี้ยังอาจผลิตโดยปฏิกิริยาระหว่างไฮโดรเจนกับกำมะถันเหลวที่อุณหภูมิที่ 450 °C ซึ่งอาจใช้ไฮโดรคาร์บอนเป็นแหล่งคาร์บอนได้
แบคทีเรียที่รีดิวซ์ซัลเฟตหรือซัลเฟอร์ สามารถสร้างพลังงานในสภาวะออกซิเจนต่ำโดยใช้ซัลเฟตหรือซัลเฟอร์เพื่อออกซิไดส์สารประกอบอินทรีย์ของไฮโดรเจน และเกิด H₂S เป็นผลพลอยได้
วิธีการสังเคราะห์ปกติในห้องปฏิบัติการ ใช้ไอเอิร์น(II)ซัลไฟด์กับกรดแก่ ดังสมการ
FeS + 2 HCl → FeCl₂ + H₂S
ในการวิเคราะห์สารอนินทรีย์เชิงคุณภาพ สามารถใช้ไทโออะเซตาไมด์ในการผลิต H₂S:
CH₃C(S)NH₂ +  H₂O   →   CH₃C(O)NH₂  +  H₂S
ซัลไฟด์ของธาตุโลหะและอโลหะหลายชนิด เช่น อะลูมิเนียมซัลไฟด์ ฟอสฟอรัสเพนตะซัลไฟด์ และซิลิคอนไดซัลไฟด์ เมื่อโดนน้ำแล้วจะให้ไฮโดรเจนซัลไฟด์:
Al₂S₃ + 6 H₂O → 3 H₂S + 2 Al(OH)₃
P₄S₁₀ + 16 H₂O → 10 H₂S + 4 H₃PO₄
SiS₂ + 2 H₂O → 2 H₂S + SiO₂
นอกจากนี้ไฮโดรเจนซัลไฟด์ยังผลิตได้จากการให้ความร้อนกับกำมะถันกับสารอินทรีย์ หรือการรีดิวซ์สารอินทรีย์ที่มีกำมะถันด้วยไฮโดรเจน
แฝดจุ้นลุ้นรัก

เนื้อเรื่องย่อ

แฮลลี่ เด็กสาวจอมแก่นเดินทางไปเข้าค่ายฤดูร้อนประจำปีที่โรงเรียนจัดขึ้นพร้อมเด็กจากรัฐอื่นที่แคมป์วอลเดน แฮลลี่ พบกับ แอนนี่ เด็กหญิงที่หน้าตาเหมือนเธอราวกับแกะ
หลังจากที่คุยกัน จึงรู้ว่าจริงๆ แล้ว พวกเธอเป็นฝาแฝดกัน แต่ต้องแยกกันหลังจากที่พ่อแม่แยกทาง แฮลลี่อยู่กับพ่อ ส่วนแอนนี่อยู่กับแม่ฝาแฝดจอมแก่นจึง วางแผนสลับตัว แอนนี่จะได้พบกับพ่ออย่างที่ฝันไว้ ส่วนแฮลลี่ก็จะได้เห็นหน้าแม่อย่างที่ต้องการ แผนการแรกดำเนินไปด้วยดี แต่ยังไม่หยุดเพียงเท่านี้ สองสาวน้อยยังมีแผนการจะจับให้พ่อกับแม่มาดีกัน แต่อุปสรรคสำคัญคือตอนนี้พ่อของพวกเธอกำลังหลงเสน่ห์สาวสวยนาม เมียร์ดิธ และกำลังจะมีโครงการแต่งงานกัน สองสาวน้อยจะทำอย่างไร
ไมเคิล ไรท์

ประวัติ

ไมเคิล ไรท์ มีชื่อไทยว่า เมฆ มณีวาจา เกิดเมื่อวันที่ 12 เมษายน พ.ศ. 2483 ที่เมืองเซาแทมป์ตัน (Southampton) ประเทศอังกฤษ ไรท์ เข้ามาในประเทศไทยเมื่อ พ.ศ. 2504 ทำงานกับธนาคารกรุงเทพ แรกเริ่มในตำแหน่งพนักงานแปลเอกสาร ท้ายที่สุดเป็นตำแหน่งผู้เชี่ยวชาญด้านต่างประเทศ ศูนย์สังคีตศิลป์ ธนาคารกรุงเทพ สาขาผ่านฟ้า (ปัจจุบันคือ หอศิลป์สมเด็จพระนางเจ้าสิริกิติ์ พระบรมราชินีนาถ)
ไรท์เป็นผู้มีความสามารถในการใช้ภาษาไทยดีมาก ทั้งการพูด และการเขียน สารคดีของเขามีสำนวนการเขียนที่สนุกสนาน และมักนำเสนอแนวคิดการตีความต่าง ๆ ที่น่าสนใจ ทั้งทางประวัติศาสตร์ และสังคม โดยเริ่มเขียนบทความลงในนิตยสารศิลปวัฒนธรรม ตั้งแต่ฉบับปฐมฤกษ์ ซึ่งออกเมื่อเดือนพฤศจิกายน พ.ศ. 2522 และเขียนเป็นประจำในวารสารนั้นเกือบทุกฉบับ และยังเขียนในวารสารอื่น และหนังสือพิมพ์อีกหลายฉบับ
ไรท์ถึงแก่กรรมเมื่อวันที่ 7 มกราคม พ.ศ. 2552 ด้วยโรคมะเร็งปอด ที่โรงพยาบาลกรุงเทพ สิริรวมอายุได้ 69 ปี

เกียรติประวัติ

มูลนิธิเสฐียรโกเศศ-นาคะประทีป ยกย่องให้เขาว่าเป็นผู้มีอุปการคุณต่อวงการไทยคดีศึกษา